CELEX: 32021D1362
Language: sk
Date: 2021-06-30 00:00:00
Title: Rozhodnutie Komisie (EÚ) 2021/1362 z 30. júna 2021, ktorým sa Írsku povoľuje predĺženie určitých období uvedených v článku 3 nariadenia Európskeho parlamentu a Rady (EÚ) 2021/267 [oznámené pod číslom C(2021) 4736] (iba anglické znenie je autentické)

16.8.2021   
               
               
                  SK
               
               
                  Úradný vestník Európskej únie
               
               
                  L 293/19
               
            
         ROZHODNUTIE KOMISIE (EÚ) 2021/1362
         z 30. júna 2021,
         ktorým sa Írsku povoľuje predĺženie určitých období uvedených v článku 3 nariadenia Európskeho parlamentu a Rady (EÚ) 2021/267
         
            
               [oznámené pod číslom C(2021) 4736]
            
         
         (iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/267 zo 16. februára 2021, ktorým sa stanovujú osobitné a dočasné opatrenia vzhľadom na pretrvávanie krízy spôsobenej ochorením COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení, odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy a predĺženia niektorých období uvedených v nariadení (EÚ) 2020/698 (1), a najmä na jeho článok 3 ods. 4,
         keďže:
         
                     (1)
                  
                  
                     Článkom 3 ods. 1 nariadenia (EÚ) 2021/267 sa predlžuje platnosť vodičských preukazov, ktorá by v súlade s článkom 7 smernice Európskeho parlamentu a Rady 2006/126/ES (2) a bodom 3 písm. d) prílohy I k uvedenej smernici inak bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (2)
                  
                  
                     Írsko podalo listom z 27. mája 2021 odôvodnenú žiadosť o povolenie predĺžiť obdobie uvedené v článku 3 ods. 1 nariadenia (EÚ) 2021/267. Na podporu svojej žiadosti poskytlo Írsko 4. júna 2021 dodatočné informácie.
                  
               
                     (3)
                  
                  
                     Írsko žiada prostredníctvom svojej odôvodnenej žiadosti o povolenie predĺžiť obdobie medzi 1. septembrom 2020 a 30. júnom 2021 stanovené v článku 3 ods. 1 nariadenia (EÚ) 2021/267 o štyri mesiace.
                  
               
                     (4)
                  
                  
                     Podľa informácií, ktoré Írsko poskytlo, ostane obnovenie platnosti vodičských preukazov v Írsku po 30. júni 2021 pravdepodobne neuskutočniteľné z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (5)
                  
                  
                     V rámci týchto opatrení, ktoré podľa Írska viedli k nahromadeniu preukazov na obnovenie, zatvorilo Írsko svoje centrá národnej služby pre vodičské preukazy (NDLS) od 27. marca 2020 do 8. júna 2020. Následne došlo k postupnému opätovnému otvoreniu, a to: 20 centier bolo opätovne otvorených 8. júna 2020, ďalších 6 centier bolo opätovne otvorených 22. júna 2020 a zvyšných osem centier bolo opätovne otvorených 29. júna 2020. Po opätovnom otvorení sa však v dôsledku požiadavky dodržiavania bezpečnej vzdialenosti dvoch metrov znížila kapacita centier NDLS takmer o tretinu.
                  
               
                     (6)
                  
                  
                     Okrem toho bola služba pre vodičské skúšky naďalej obmedzená od 1. januára 2021 do 17. mája 2021, keďže v centrách NDLS bolo umožnené osobné podávanie žiadostí o obnovenie alebo vydanie vodičského preukazu alebo povolenia pre učiacich sa vodičov len pracovníkom v kritickom povolaní. Znamenalo to, že počas uvedeného obdobia nemohla o vodičský preukaz alebo povolenie pre učiacich sa vodičov požiadať skupina ľudí, ktorí nepatrili do uvedenej kategórie.
                  
               
                     (7)
                  
                  
                     Od 18. mája 2021 sú centrá NDLS opäť otvorené pre všetkých vodičov. Z dôvodu požiadavky dodržiavania bezpečnej vzdialenosti dvoch metrov je naďalej znížená kapacita na obnovenie alebo vydanie vodičského preukazu alebo povolenia pre učiacich sa vodičov približne o jednu tretinu.
                  
               
                     (8)
                  
                  
                     Úrad pre bezpečnosť cestnej premávky (RSA), ktorý zodpovedá za NDLS, zaviedol v novembri 2020 rozšírenú online službu umožňujúcu klientom požiadať o vodičský preukaz online. Hoci žiadosti o vodičské preukazy možno podávať online, veľká časť držiteľov vodičských preukazov nevyužívala online systém z dôvodu požiadaviek na registráciu. Zahŕňa to držbu karty verejných služieb (PSC), ktorá je preukazom vydaným verejnou správou na overenie totožnosti pri prístupe k verejným službám. Od marca do júla 2020 a od januára do mája 2021 bola služba vydávania PSC prevádzkovaná s veľmi obmedzenou kapacitou a klienti nemohli kartu získať. V súčasnosti existuje vysoký dopyt po PSC na účely prístupu k iným službám verejnej správy, ako aj záujem o podávanie online žiadostí o vodičské preukazy. V dôsledku toho dôjde k oneskoreniu možnosti niektorých klientov požiadať o vodičský preukaz online, pričom títo klienti budú musieť navštíviť centrum NDLS a žiadosť podať osobne.
                  
               
                     (9)
                  
                  
                     Navyše podľa informácií poskytnutých Írskom sa teoretické skúšky a vodičské skúšky, ktoré boli obmedzené, teraz opäť stávajú dostupnými pre všetkých žiadateľov. V súčasnosti je však nahromadený značný počet preukazov, ktoré sa majú obnoviť, a to v nadväznosti na predĺženie stanovené v nariadení (EÚ) 2021/267.
                  
               
                     (10)
                  
                  
                     Centrá pre teoretické skúšky vodičov boli od 1. januára 2021 do 7. júna 2021 zatvorené, a preto boli žiadosti o prvé povolenia pre učiacich sa vodičov odložené. V súčasnosti čaká na teoretickú skúšku vodičov viac ako 120 000 klientov a približne 20 000 z nich sa na skúške zúčastní v júni. Írske orgány prijali dodatočné plány na zvýšenie kapacity (keď to dovolia obmedzenia COVID-19) s cieľom umožniť vykonanie 50 000 teoretických skúšok mesačne počas nasledujúcich troch mesiacov. Pred pandémiou COVID-19 sa na teoretických skúškach zúčastňovalo približne 12 000 osôb mesačne. Írske orgány však očakávajú, že dodatočná kapacita bude znamenať aj značný dodatočný objem klientov žiadajúcich o prvé povolenie pre učiacich sa vodičov v nadchádzajúcich mesiacoch, čo povedie k zvýšenému dopytu v centrách NDLS.
                  
               
                     (11)
                  
                  
                     Služba pre vodičské skúšky sa od 1. januára 2021 do 7. júna 2021 obmedzovala na pracovníkov v kritickom povolaní, pričom na vodičskej skúške sa nemohlo zúčastniť až 30 000 klientov. V súčasnosti sú k dispozícii významné dodatočné skúšobné kapacity, ktoré následne vyústia do dodatočného dopytu po centrách NDLS zo strany klientov, ktorí úspešne absolvovali vodičské skúšky.
                  
               
                     (12)
                  
                  
                     Vzhľadom na opatrenia prijaté Írskom sa očakáva, že v nadchádzajúcich mesiacoch budú existovať väčšie počty učiacich sa vodičov, ktorí sa po prvýkrát uchádzajú o povolenia. Očakávané údaje sú približne 42 000 osôb mesačne od júla 2021 do septembra 2021 a 22 000 osôb v októbri 2021, čo je výrazne vyšší počet v porovnaní s 22 600 osobami v júni 2021 a 37 896 prvými povoleniami pre učiacich sa vodičov, ktoré boli vydané napríklad za celé obdobie medzi 1. júnom 2018 a 31. októbrom 2018.
                  
               
                     (13)
                  
                  
                     Podľa informácií poskytnutých Írskom sa očakáva, že po obnovení týchto služieb vydávania vodičských preukazov bude treba spracovať jednak zvýšený počet povolení pre učiacich sa vodičov, ak osoba úspešne absolvovala teoretickú skúšku, a jednak zvýšený počet vodičských preukazov, ak osoba úspešne absolvovala vodičskú skúšku. Očakáva sa, že počet žiadostí dosiahne úroveň 200 % bežne spracúvaného počtu, čo ešte viac zaťaží kapacitu služby vydávania preukazov.
                  
               
                     (14)
                  
                  
                     Podľa informácií, ktoré poskytlo Írsko, sa v najnovších prognózach odhaduje 1,1 milióna žiadostí za 12 mesiacov od júna 2021 do mája 2022. To je v protiklade s bežným objemom žiadostí, ktorý je nižší ako 60 000 žiadostí mesačne alebo o niečo vyšší ako 700 000 žiadostí za dvanásťmesačné obdobie. Zvýšenie celkového dopytu v období 2021 – 2022 je obzvlášť významné od júna do októbra 2021 s očakávaným celkovým mesačným dopytom viac ako 110 000 žiadostí za väčšinu mesiacov. Znížená kapacita centier NDLS z dôvodu pravidla dodržiavania bezpečnej vzdialenosti dvoch metrov vedie k tomu, že centrá nemajú možnosť zvládať bežnú kapacitu.
                  
               
                     (15)
                  
                  
                     Podľa informácií, ktoré poskytlo Írsko, je žiadosť o štvormesačné predĺženie odôvodnená tým, že došlo k značnému nahromadeniu nevybavených žiadostí v súvislosti s kapacitou centier NDLS v oblasti obnovovania a vydávania dokumentov, ako sa uvádza vyššie. Z údajov vyplýva, že viac ako 40 % povolení pre učiacich sa vodičov, ktoré sa mali obnoviť na prelome rokov 2020 a 2021, nebolo obnovených. Írske orgány očakávajú, že požadované predĺženie zníži zaťaženie systému vydávania preukazov vďaka tomu, že v poslednom štvrťroku 2021 sa zníži dopyt až do 100 000 žiadostí. V dôsledku toho sa môže kapacita centier NDLS v oblasti obnovovania a vydávania dokumentov vrátiť v nadväznosti na uvoľňovanie obmedzení súvisiacich s ochorením COVID-19 na bežnú úroveň výstupu.
                  
               
                     (16)
                  
                  
                     O predĺženie sa žiada v prípade vodičov, ktorým platnosť preukazov uplynie medzi 1. júlom a 31. októbrom 2021, čo je obdobie, v ktorom je v centrách NDLS vysoký dopyt. Tento obmedzený čas by nemal predstavovať dodatočné neprimerané riziko pre bezpečnosť a ochranu dopravy.
                  
               
                     (17)
                  
                  
                     Írsku by sa preto malo povoliť predĺženie obdobia medzi 1. septembrom 2020 a 30. júnom 2021 uvedeného v článku 3 ods. 1 nariadenia (EÚ) 2021/267 o štyri mesiace,
                  
               PRIJALA TOTO ROZHODNUTIE:
         
            Článok 1
            Írsku sa povoľuje predĺženie obdobia medzi 1. septembrom 2020 a 30. júnom 2021 uvedeného v článku 3 ods. 1 nariadenia (EÚ) 2021/267 o štyri mesiace.
         
         
            Článok 2
            Toto rozhodnutie je určené Írsku.
         
         
            V Bruseli 30. júna 2021
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 60, 22.2.2021, s. 1.
         
            (2)  Smernica Európskeho parlamentu a Rady 2006/126/ES z 20. decembra 2006 o vodičských preukazoch (Ú. v. EÚ L 403, 30.12.2006, s. 18).